اسلام آباد (اے پی پی) بنجائی وزیر کانود فروغ نسیم پارینے کہ کلبھوشن یادیو نا بارواٹ جہانی عدالت انصاف نا فیصلہ غا عمل کپک تو پاکستان آ پابندی خلنگ مریک، جہانی عدالت انصاف نا فیصلہ ءِ مون آ تخسا آرڈیننس جوڑ کننگانے، دا حساس ءُ معاملہ اسے داڑا سیاست کننگپ۔ جمعہ نادے آ قومی اسمبلی ٹی گپ وتران کرسا اوپارے کہ آرڈیننس نا بابت ایوان اٹ ہیت مس، دا آرڈیننس نا بابت درست راستکی تے اپوزیشن نا مون آ تخنگ خواوہ۔ دانا گڑاس تاریخ بھاز اہم ءُ۔ 3مارچ 2016ءآ کلبھوشن یادیو ءِ دزگیر کننگک، ہمووخت آ بنجائی حکومت فیصلہ کریسس کہ دادے قونصلر رسینگ تروئی اف۔ 8 مئی 2017ءآبھارت آئی سی جے ٹی کیس ءِ فائل کرے، پاکستان آئی سی جے آن پیش بننگ کتوکہ، آئی سی جے فیصلہ ایتک کہ قونصلر رسینگ تننگے، آئی سی جے نا فیصلہ نا رداٹ آرڈیننس جوڑ کننگا، این آراو ہمومریک ہراپرویز مشرف سزا تے معاف کرے۔ داآرڈیننس اٹ ہچ ءُ سزاسے بشخنگ تنے۔ ننے جہانی عدالت انصاف نا فیصلہ غاتے امنا کروئی ءِ، اگہ دُن کپن تو بھارت ننا برخلاف ہنسا پابندی خلیفنگ کیک۔ اوپارے کہ اپوزیشن جماعت آک ننے آن دا اعتراض کریر کہ آرڈیننس جوڑ کننگ آن مست ننے انت اکن پاتوس، داہچ ءُ جاگہ اس لکھوک اف کہ آرڈیننس اتنگ آن مست اپوزیشن آن ہریفر۔ داآرڈیننس ءِ بالشت نا کیرغ آن تخسا ہچ گہس جوڑ کتنے۔ سزاءِ آئی سی جے چٹفے تو داحکومت ہم کتنے، اگہ سزا ءِ چٹفنگاکہ تو ای نمتون سلوک برانز کریٹہ۔
